អាជ្ញាធរ​ដាក់​ឱសានវាទ​បណ្តេញ​អ្នកបឹងកក់​ចេញ
អ្នកតវ៉ាម្នាក់នៅតំបន់​បឹងកក់ ​បាន​បញ្ជាក់​ថា​អ្នកស្រី​មាន​ការភ័យខ្លាច​ ចំពោះ​ការបណ្តេញ​ចេញ​ដោយ​អាជ្ញាធរ​រដ្ឋាភិបាល​នៅ​សប្តាហ៍​ក្រោយនេះ។
ភ្នំពេញ៖ ប្រជាពលរដ្ឋបឹងកក់ជាង២០០នាក់ បានប្រមូលផ្តុំគ្នានៅមុខទីស្នាក់ការគណៈកម្មការអភិវឌ្ឍន៍បឹងកក់នៅថ្ងៃសុក្រនេះដើម្បីប្រឆាំងតវ៉ានឹងការកំណត់រយៈពេលប្រាំពីរថ្ងៃសម្រាប់ការបណ្តេញចេញ។ សាលាខណ្ឌដូនពេញកាលពីថ្ងៃពុធ បានស្នើសុំឱ្យប្រជាពលរដ្ឋនៅតំបន់បឹងដែលមិនទាន់ទំនាក់ទំនង ទទួលយកគោលនយោបាយរួសរាន់ទៅទំនាក់ទំនងដោះស្រាយគោលនយោបាយនៅទីស្នាក់ការ គណៈកម្មការអភិវឌ្ឍន៍បឹងកក់ក្នុងរយៈពេលប្រាំពីរថ្ងៃចាប់ពីថ្ងៃពុធកន្លងមកនេះ។ លោកសុខ សម្បត្តិ អភិបាលខណ្ឌដូនពេញ បានបញ្ជាក់នៅក្នុងលិខិតជូនដំណឹងចុះថ្ងៃទី២ ខែមិនាថា ក្នុងករណីប្រជាពលរដ្ឋមិនអនុវត្តតាមសេចក្តីជូនដំណឹងនេះ សាលាខណ្ឌដូនពេញនឹងចាត់វិធានការ តាមផ្លូវច្បាប់យ៉ាងតឹងរឹងបំផុត ពិសេសមិនទទួលខុសត្រូវលើការបាត់បង់ឬការខូចខាតសម្ភារៈរបស់ ប្រជាពលរដ្ឋឡើយ។ អ្នកស្រីខៀវ ច័ន្ទតារា អាយុ៥២ឆ្នាំ អ្នកតវ៉ាម្នាក់នៅតំបន់បឹងកក់ បានបញ្ជាក់ថាអ្នកស្រីមានការភ័យខ្លាច ចំពោះការបណ្តេញចេញដោយអាជ្ញាធររដ្ឋាភិបាលនៅសប្តាហ៍ក្រោយនេះ។ «ខ្ញុំភ័យខ្លាចការបណ្តេញចេញ ព្រោះគាត់ដាក់កំណត់នៅក្នុងលិខិតនេះឱ្យរុះរើជាបន្ទាន់។ អញ្ចឹង ខ្ញុំតវ៉ា ឱ្យរាជរដ្ឋាភិបាលសម្តេចតេជោដោះស្រាយឱ្យលឿនជាទីបំផុតដើម្បីកុំឱ្យបណ្តេញប្រជាពលរដ្ឋនៅទីកន្លែងបឹងកក់នេះ និងសូមអភិវឌ្ឍន៍នៅនឹងកន្លែង»។ អ្នកស្រីព្រំ មុន្នី អាយុ៥០ឆ្នាំ អ្នកតវ៉ាបឹងកក់ម្នាក់ បាននិយាយថាអាជ្ញាធរបានដាក់ការបង្ខិតបង្ខំលើអ្នកភូមិបឹងកក់ឱ្យរុះរើផ្ទះសម្បែងក្នុងរយៈពេលប្រាំពីរថ្ងៃនិងមិនធានាការខូចខាតទ្រព្យសម្បត្តិផ្ទះសម្បែង របស់ប្រជាពលរដ្ឋទេ បន្ទាប់ពីការផុតពេលកំណត់។ «ខ្ញុំមកទាមទារនៅថ្ងៃនេះ ដើម្បីឱ្យក្រុមហ៊ុនឆ្លើយតបនឹងពួកខ្ញុំ កុំឱ្យដាក់វិធានការថាក្នុងមួយសប្តាហ៍នេះ អាជ្ញាធរមិនធានាទ្រព្យសម្បត្តិនិងផ្ទះសម្បែងរបស់ពួកយើងខ្ញុំ។ អញ្ចឹងខ្ញុំនឹងរស់នៅដោយការភ័យខ្លាច។ អញ្ចឹងខ្ញុំសូមឱ្យសម្តេចហ៊ុន សែន និងលោកជំទាវ ជួយធ្វើអន្តរាគមន៍ឱ្យពួកខ្ញុំបានរស់នៅក្នុងតំបន់បឹងកក់ផង»។ លោកចាន់ សូវ៉េត ប្រធានផ្នែកឃ្លាំមើលស្ថានភាពសិទ្ធិមនុស្សនៃសមាគមសិទ្ធិមនុស្សអាដហុកបានថ្លែង ថា ការដាក់ឱសានវាទនេះ គឺជាការដាក់សម្ពាធទៅលើប្រជាពលរដ្ឋ ខណៈដែលភាគីជម្លោះមិនទាន់ ឈានដល់ការព្រមព្រៀងគ្នានៅឡើយនោះ។ «ចំណុចនេះ ដែលយើងមើលឃើញថា វាជារឿងអយុត្តិធម៌ចំពោះប្រជាពលរដ្ឋ ហើយអ្នកស្រុកអ្នកភូមិ ដែលទទួលរងនោះមានតែទឹកភ្នែកជារឿយៗ ហើយអាជ្ញាធរអួតក្តែងៗថា ពួកគេកំពុងអភិវឌ្ឍ។ ថ្ងៃឱសានវាទរបស់សាលារាជធានីភ្នំពេញនិងសាលាខណ្ឌដូនពេញនេះ ខ្ញុំគិតថានេះជាសម្ពាធមួយធ្ងន់ធ្ងរ គំរាមកំហែងដល់ប្រជាពលរដ្ឋមិនអាចឱ្យគាត់ចេញមុខតវ៉ាដើម្បីទាមទាររកយុត្តិធម៌សមស្របដែលគាត់ អាចទទួលយកបាននោះ»។ លោកសុខ ពេញវុធ អភិបាលរងខណ្ឌដូនពេញ និងតំណាងគណៈកម្មការអភិវឌ្ឍន៍បឹងកក់ដែលរួមមាន ភាគីរដ្ឋាភិបាល និងភាគីក្រុមហ៊ុនអភិវឌ្ឍន៍ Shukaku Inc បានថ្លែងប្រាប់ក្រុមអ្នកតវ៉ាយ៉ាងដូច្នេះថា៖ «យើងទុករយៈពេលប្រាំពីរថ្ងៃសម្រាប់ការរុះរើនេះ។ វាមិនមែនមានន័យថាវាផុតរយៈពេលប្រាំពីរថ្ងៃនេះ។ យើង ដេញប្រជាពលរដ្ឋនោះទេ។ យើងទុកឱ្យបងប្អូនចូលមកចរចាដោះស្រាយគោលនយោបាយជាមួយគណៈកម្មការអភិវឌ្ឍន៍បឹងកក់ដែលមានតំណាងសាលារាជធានីភ្នំពេញ ឬ សាលាខណ្ឌ ឬ ក្រុមហ៊ុនអភិវឌ្ឍន៍បឹងកក់ សម្របសម្រួលមួយគ្រួសារម្តងៗតាមតម្រូវការរៀងខ្លួនៗពីព្រោះបងប្អូនមានស្ថានភាពរស់នៅផ្សេងគ្នានិងតម្រូវការផ្សេងគ្នា។ អ្នកខ្លះនិយាយថាខ្លួនមានផ្ទះធំផ្ទះតូចនិងមានផ្ទះសំណាក់។ អញ្ចឹង តម្រូវការ និងសំណូមពរមិនដូចគ្នាទេ»។ គោលនយោបាយសម្រាប់អ្នកភូមិបឹងកក់ មានជម្រើសបី ៖ សំណងជាប្រាក់៨.៥០០ដុល្លារអាមេរិក សម្រាប់គ្រួសារនីមួយៗ ដើម្បីចាកចេញ ការតាំងទីលំនៅជាថ្មីនៅជាយទីក្រុងភ្នំពេញ និងការអភិវឌ្ឍនៅ នឹងកន្លែង។ លោកសុខ ពេញវុធ បានពន្យល់ថាចំពោះការអភិវឌ្ឍនៅនឹងកន្លែង ប្រជាពលរដ្ឋត្រូវតែរុះរើផ្ទះសម្បែង និងប្រគល់ទីតាំងឱ្យរដ្ឋាភិបាលធ្វើការអភិវឌ្ឍ។ ប៉ុន្តែប្រជាពលរដ្ឋ បានទាមទារដីទំហំ១៥ហិកតានៃផ្ទៃដីសរុប ១៣៣ហិចតាសម្រាប់ធ្វើការអភិវឌ្ឍដោយខ្លួនឯង។ លោកសុខ ពេញវុធ បានបញ្ជាក់ថាសំណើដីទំហំ១៥ហិកតានេះទំនងជាមិនអាចទៅរួចទេ។ លោកសុខ ពេញវុធ បានថ្លែងថាលោកនឹងយកសំណើនេះទៅជូនរដ្ឋាភិបាលដើម្បីសម្រេច។ ក្រុមអ្នក តវ៉ាបានយល់ព្រមរំសាយការតវ៉ានិងបានវិលត្រឡប់ទៅផ្ទះវិញដើម្បីរង់ចាំលទ្ធផលបន្ទាប់ទៀត៕